Seerkry | News24
DAAR is darem baie seer in ons dag. Seer oor mense wat hulle werk verloor. Seer oor mense wat mekaar aan die keel gryp. Seer oor families wat van mekaar verwyder raak. Seer wat nooit hanteer is nie, vorm eelte om die hart. Seerkry is ‘n diep ervaring wat mens nie regtig in woorde kan omsit nie.
Eers as jy ‘n ander se seer beleef, word jy gekonfronteer met jou eie seer. ‘n Mens kry soms raad oor jou eie seer as jy sien hoe ander dit hanteer het. ‘n Mens verstaan eers jou eie diepste slegte belewenisse as jy vir ‘n oomblik ‘n kykie kry in ander se negatiewe ervarings.
In Psalm 31 lees ons iemand wat so seergekry het en verneder is, dat hy liggaamlik siek geword het vanweë sy nood. Vers 14 beskryf hoedat sy vyande hom uit die samelewing wou verwyder.
Sommige se seerkry is bekend. Jy sien dit in hul liggaamshouding. Jy tel dit op in wat hulle nie sê nie. Sommige kry dit reg om hul seer vir ander weg te steek. Dalk is jou seerkry in jou huwelik en gesin. Dis dalk ‘n geheim wat jy jare met jou saamdra.
Vandag kan jy saam met Psalm 31:10 uitroep: “Wees my genadig Here, want ek is in die nood.” “My tye is in u hand.” Lê jou nood in gebed voor die Here. Natuurlik is die seer daar, maar jy dra dit dan nie meer alleen nie. Die hand van die Here is in die Bybel ‘n teken van redding uit nood. Sy hand is sag en simpatiek genoeg om jou pyn te genees.
Onthou egter dat genesing ‘n proses is wat jy met die Here en met ander wat kan luister moet deurpraat.
Die Here lei ons nie om die hartseer nie, maar daardeur, selfs al voel dit of Sy hand mis vat. Kom met jou seer na die Gekruisigde Christus. Deur Sy wonde is daar genesing, vir jou.